
Munkahelyi elismerés vizsgálata a Magyar Agrár- és Élettudományi Egyetemen

Kulcsszavak: motiváció; elismerés; nem anyagi; hiányérzet;
A jól képzett és kellően motivált munkaerő a szervezetek egyik legfontosabb versenyképességi tényezőjének számít. A motiváció megfelelő szinten tartása azonban egyben komoly kihívást jelent a vezetés számára, hiszen a bérjellegű ösztönzők mellett napjainkban mind jobban előtérbe kerülnek a nem anyagi jellegű ösztönzők is. Mindemellett a munkavállaló személyes attitűdjeinek mélyebb ismerete nélkül meglehetősen nehéz feladat kialakítani a megfelelő ösztönző csomagot és az ideális vezetési stílust is. Mivel a nem bérjellegű ösztönzők sorában az egyik legfontosabb motivátornak a munkahelyi elismerés számít, a szakdolgozat elsődlegesen a nem anyagi jellegű ösztönzők iránti elvárások gyakorlati sajátosságait veszi górcső alá a Magyar Agrár- és Élettudományi Egyetem dolgozóinak körében.
A témafelvetéshez kapcsolódóan a szakdolgozat célja az egyetemi munkatársak munkával való elégedettségének vizsgálata, továbbá választ keresek arra a kérdésre is, hogy az egyetemi munkatársak miként vélekednek a munkáltatói elismerés fontosságáról, és annak jelenlegi megvalósulását vajon mennyire tartják megfelelőnek. A kutatás arra is kísérletet tesz, hogy összefüggéseket tárjon fel a megfelelő munkáltatói elismerés és a dolgozói motiváció és termelékenység alakulása között. A kutatási eredmények tükrében lehetőség nyílik azoknak a stratégiáknak a kialakítására, amelyek módot adhatnak a dolgozói elégedettség javítására, a fluktuáció csökkentésére, és a munkatársak MATE iránti elkötelezettségének erősítésére.
Kétféle primer kutatási módszer együttes alkalmazása révén (kvalitatív fókuszcsoportos megkérdezés és kvantitatív kérdőíves felmérés) több hipotézis igazolást nyert. Az eredményeim alátámasztják, hogy a 40 évesnél idősebb munkatársak előnyben részesítik a szóbeli dicséretet, az egyetemi dolgozók számára a munkatársak felől érkező elismerések éppen olyan fontosak, mint a vezetők felől érkező elismerések, a primer kutatási adatokon alapuló GAP réselemzés továbbá azt az előzetes hipotézist is alátámasztotta, hogy a nem anyagi elismerések elmaradása esetén a hiányérzet alakul ki a dolgozóban
A primer kutatási eredmények módot nyújthatnak a MATE vezetése számára, hogy jobban megértsék a munkavállalók elvárásait a munkáltatói elismerés viszonylatában, és hogy az újszerű kutatási eredmények fényében az egyetemen alkalmazott visszajelzési kultúrát erősíteni lehessen a dolgozói elégedettség és a munkavállalói motiváció növelése érdekében.




